b'\n_START_ARTICLE_\nBomban talo\n_START_PARAGRAPH_\nBomban karjalaiskyl\xc3\xa4 on karjalaista rakennus- ja ruokakulttuuria sek\xc3\xa4 perinteit\xc3\xa4 esittelev\xc3\xa4 matkailukohde Nurmeksessa, Pohjois-Karjalassa. Se sijaitsee Pielisen rannalla, noin kolmen kilometrin p\xc3\xa4\xc3\xa4ss\xc3\xa4 Nurmeksen keskustasta. Nyky\xc3\xa4\xc3\xa4n Bomban alue on monipuolinen matkailukohde, jonka yhteydess\xc3\xa4 toimii muun muassa kylpyl\xc3\xa4hotelli ja kes\xc3\xa4teatteri. Lis\xc3\xa4ksi alueella j\xc3\xa4rjestet\xc3\xa4\xc3\xa4n monenlaisia liikunnallisia ohjelmapalveluja. Karjalaiskyl\xc3\xa4n keskus ja keskeisin n\xc3\xa4ht\xc3\xa4vyys on Bomban talo, joka on vuosina 1977\xe2\x80\x931978 matkailukohteeksi rakennettu suuri karjalaistyylinen hirsitalo.\n_START_SECTION_\nBomban talo\n_START_PARAGRAPH_\nBomban talo on kopio vuonna 1855 Jegor Bombin -nimisen miehen pojalleen Dmitri Jegorovit\xc5\xa1ille Suoj\xc3\xa4rvell\xc3\xa4 rakennuttamasta talosta. Talo on rakennettu suurista ja py\xc3\xb6reist\xc3\xa4 tasapaksuisista hirsist\xc3\xa4 pitkin sulkanurkin ilman, ett\xc3\xa4 on k\xc3\xa4ytetty yht\xc3\xa4\xc3\xa4n rautanaulaa tai mink\xc3\xa4\xc3\xa4nlaisia rautaisia sideosia. Aikoinaan talossa asui Bombinien suurperhe, ja kun Dmitri vuonna 1915 kuoli, maat jaettiin h\xc3\xa4nen viiden poikansa kesken. Vuonna 1934 talo purettiin, hirret pantiin viiteen kasaan ja arvalla valittiin, mik\xc3\xa4 kasa kullekin veljekselle tuli._NEWLINE_Vuonna 1960 esiintyi ensi kerran julkisuudessa ajatus talon uudelleenrakentamisesta. Hankkeen ensisijaisena viej\xc3\xa4n\xc3\xa4 oli Suoj\xc3\xa4rven Pit\xc3\xa4j\xc3\xa4seura. Seura asetti vuonna 1974 talotoimikunnan tutkimaan uudelleenrakentamisen mahdollisuuksia ja seuraavana vuonna tehtiin p\xc3\xa4\xc3\xa4t\xc3\xb6s talon rakentamisesta. Vuonna 1976 hankkeeseen tuli mukaan Karjalan Liitto, ja samalla hanke laajeni kokonaisen perinteisen karjalaiskyl\xc3\xa4n rakentamiseksi. Bomban talo ja kyl\xc3\xa4 valmistuivat 1. elokuuta 1978. Bomban talon suunnittelivat alkuper\xc3\xa4israkennuksen pohjalta Vilho Suonmaa ja Jarmo Santala._NEWLINE_Nyky\xc3\xa4\xc3\xa4n Bomban talossa toimii karjalaista perinneruokaa tarjoava ravintola sek\xc3\xa4 oluttupa ja kes\xc3\xa4terassi. Talon toiminnot ovat Pohjois-Karjalan Osuuskaupan omistuksessa.\n_START_SECTION_\nPyh\xc3\xa4n Sergei ja Herman Valamolaisten tsasouna\n_START_PARAGRAPH_\nSuoj\xc3\xa4rven pit\xc3\xa4j\xc3\xa4seura aloitti tsasounan rakentamisen Bomban karjalaiskyl\xc3\xa4\xc3\xa4n alueen muiden rakennust\xc3\xb6iden yhteydess\xc3\xa4. Tsasounan esikuvana toimi luovutetulle alueelle j\xc3\xa4\xc3\xa4nyt \xc3\x84gl\xc3\xa4j\xc3\xa4rven tsasouna ja sen piirsi arkkitehti Erkki Helasvuo. Hirret, joita rakentamiseen tarvittiin kaikkiaan 1500 metri\xc3\xa4, saatiin lahjoituksena Yl\xc3\xa4-Karjalan alueelta. Karjalan ja koko Suomen arkkipiispa Paavali vihki tsasounan k\xc3\xa4ytt\xc3\xb6\xc3\xb6n 17.9.1980. Kes\xc3\xa4kuun 28. p\xc3\xa4iv\xc3\xa4n\xc3\xa4 vietet\xc3\xa4\xc3\xa4n sen nimikkojuhlaa. Margit Lintu on maalannut tsasounan ikonit. Vuonna 1991 Suoj\xc3\xa4rven pit\xc3\xa4j\xc3\xa4seura lahjoitti tsasounan Nurmeksen ortodoksiselle seurakunnalle, joka k\xc3\xa4ytt\xc3\xa4\xc3\xa4 sit\xc3\xa4 jumalanpalveluksissaan.\n_START_SECTION_\nKylpyl\xc3\xa4hotelli\n_START_PARAGRAPH_\nBomban kylpyl\xc3\xa4hotelli valmistui Pielisen rantaan 1991 ja laajennusosa 2008. Se tarjoaa vierailleen sauna- ja allasosastojen lis\xc3\xa4ksi my\xc3\xb6s erilaisia kauneus- ja hoitopalveluja sek\xc3\xa4 kuntosalin. Kylpyl\xc3\xa4hotellissa on my\xc3\xb6s nykyaikainen ravintola ja kahvila._NEWLINE_Bomban kylpyhotelliin tehtiin lis\xc3\xa4\xc3\xa4 altaita ja saunamaailma, jotka valmistuivat kes\xc3\xa4ll\xc3\xa4 2017.'